ΔΕΛΤΙΟ ΤΥΠΟΥ

Το πιο δημοφιλές φεστιβάλ πολιτιστικής κληρονομιάς στη Ρόδο θα ξεκινήσει την Παρασκευή 22 Σεπτεμβρίου, ώρα 20:00, στο Ακταίον που αποτελεί χώρο που ταιριάζει με το φετινό θέμα: “Μανδράκι – Το Σκηνικό της Εξουσίας”.

Καλεσμένος ομιλητής στην επίσημη τελετή έναρξης των Ανοικτών Πορτών 2017 είναι ο κ. Βασίλης Κολώνας, Καθηγητής Αρχιτεκτονικής στο Πανεπιστήμιο Θεσσαλίας με θέμα “Η Ιταλική Αρχιτεκτονική στα Δωδεκάνησα”. Ο κ. Βασίλης Κολώνας, συγγραφέας ομώνυμου βιβλίου – λευκώματος, θα παρουσιάσει την αποικιακή Ιταλική αρχιτεκτονική όπως αυτή εκφράστηκε στην Ελλάδα αλλά και σε άλλες αποικίες (Λιβύη) αλλά κυρίως την αρχιτεκτονική της Ιταλίας στα Δωδεκάνησα από το 1912 έως το 1943, σε αντιπαράθεση με την τοπική αρχιτεκτονική παράδοση.

"Τα κτίρια που οφείλονται στην ιταλική πρωτοβουλία αντικατοπτρίζουν το πνεύμα της δημόσιας διοίκησης και ορίζουν νέα σημεία αναφοράς στο αστικό τοπίο. Στο σύνολό τους αποτελούν δείγματα της αποικιακής πολιτικής και παρουσιάζουν, εκτός από τη διαφοροποίησή τους σε σχέση με προηγούμενες τυπολογίες και τεχνοτροπίες, και μία εντυπωσιακή μορφολογική ενότητα, άρρηκτα συνδεδεμένη με την παρουσία δύο γενικών διοικητών, εξ ίσου δραστήριων, αλλά διαμετρικά αντίθετων ως προς τις επιλογές τους στο χώρο της αρχιτεκτονικής, τον Μάριο Λάγκο και τον Τσεζάρε Μαρία Ντε Βέκκι.”

“Πρόκειται για μια ενδιαφέρουσα αρχιτεκτονική που στην ουσία αποτελεί συνέχεια εκείνης των ιπποτών, καθώς παρακάμπτει το στοιχείο του νεοκλασικισμού, βαθιά ριζωμένο στα Δωδεκάνησα, για να διαμορφώσει μιαν άλλη αισθητική η οποία όμως σήμερα είναι αναπόσπαστο στοιχείο της πολιτιστικής μας κληρονομιάς”.

Μετά την ομιλία θα ακολουθήσει μικρή δεξίωση. Η είσοδος είναι ελεύθερη. Παρακαλούμε θερμά να είστε στο χώρο της ομιλίας (Ακταίον, πρώτος όροφος) το αργότερο στις 19:45 καθώς οι θέσεις είναι περιορισμένες.

“Ζωντανή κληρονομιά”
Τα κτίρια αυτά που κτίστηκαν για τις ανάγκες της Ιταλικής διοίκησης δεν είναι μόνο μνημεία μιας εποχής και παρελθοντικών καθεστώτων. Συνεχίζουν να χρησιμοποιούνται, έχοντας συχνά την ίδια ή παρεμφερή χρήση με την αρχική τους, και επομένως αποτελούν "ζωντανά" μνημεία και όχι μουσεία. Με αυτήν την έννοια η αρχιτεκτονική κληρονομιά στο Μανδράκι διαφέρει κατά πολύ από τα εξαιρετικά μνημεία στην παλιά πόλη.

Το Σάββατο 23 και την Κυριακή 24 Σεπτεμβρίου, ώρα 11:00- 18:00, συνολικά 16 ιστορικά κτίρια στο Μανδράκι θα ανοίξουν τις πόρτες τους για να τα επισκεφτείτε, να τα ανακαλύψετε και να τα απολαύσετε. Στα περισσότερα κτίρια θα υπάρχουν ξεχωριστές εκδηλώσεις όπως ξεναγήσεις με θέμα την καθημερινή λειτουργία ενός ιστορικού μνημείου, εκπαιδευτικό εργαστήριο για παιδιά, επισκέψεις σε σκάφη του Λιμενικού Σώματος και πολλά περισσότερα.

Κατά τη διάρκεια των Ανοικτών Πορτών θα διανέμονται δωρεάν χάρτες και βιβλιαράκια με πληροφορίες για τα κτίρια και τις επιμέρους εκδηλώσεις. Θα λειτουργεί Κέντρο Πληροφόρησης στη Ψαραγορά (εντός της Νέας Αγοράς).

Οι Ανοικτές Πόρτες 2017 είναι μια πρωτοβουλία της Rhodes International Culture & Heritage Society και η εκδήλωση είναι συνδιοργάνωση της RICHeS με την Περιφέρεια Νοτίου Αιγαίου, το ΔΟΠΑΡ και τα Γενικά Αρχεία του Κράτους - Ν. Δωδεκανήσου.

Χορηγοί: Calceis Pennatis, Data System, Electra Palace Hotel, Lindos Blu & Lindos Mare Hotel, Ακταίον, Sentido Apollo Blue & Apollo Beach Hotel, Elli Restaurant - Beach Bar, Aegean Airlines, Dodekanisos Seaways, Semiramis City Hotel, Κέντρο Ξένων Γλωσσών EURO EXELIXIS, Οργάνωση Εκδηλώσεων “Eventions”, S. Nikollis Boutique Hotel & Apartments, ΟΙΝΟΘΗΚΗ ΕΜΕRY

Χορηγοί επικοινωνίας: Ραδιόφωνο Λυχνάρι, Η ΔΗΜΟΚΡΑΤΙΚΗ, Η ΡΟΔΙΑΚΗ, RodosEvents, Ημερολόγιο Εκδηλώσεων, Λωτόs

**ΠΡΟΓΡΑΜΜΑ**

ΑΝΟΙΚΤΕΣ ΠΟΡΤΕΣ 2017
22, 23 & 24 Σεπτεμβρίου
“Μανδράκι – Το Σκηνικό της Εξουσίας”

Το φετινό θέμα εστιάζει στην περιοχή γύρω από το αρχαίο λιμάνι που τώρα ονομάζεται Μανδράκι. Το Μανδράκι φημίζεται για τα μεγαλοπρεπή δημόσια κτίρια – σε διάφορους αρχιτεκτονικούς ρυθμούς – που χτίστηκαν τις δεκαετίες του 1920 και 1930 κατά την περίοδο της Ιταλικής κατοχής της Δωδεκανήσου (Ιταλοκρατία, 1912-1943). Για πρώτη φορά αυτό το σημαντικό τμήμα της πολιτιστικής μας κληρονομιάς αποτελεί το θέμα μιας τόσο μεγάλης εκδήλωσης. Για πρώτη φορά τόσα πολλά κτίρια ανοίγουν τις πόρτες τους με μοναδικό σκοπό να επιτραπεί στο ευρύ κοινό να τα επισκεφθεί και να τα εκτιμήσει ως ένα ενιαίο αστικό αρχιτεκτονικό σύνολο και ως μια πολιτιστική και ιστορική ενότητα.

Παρασκευή 22 Σεπτεμβρίου, ώρα 20:00, στο Ακταίον

Επίσημη τελετή έναρξης Ανοικτών Πορτών 2017
Ομιλία του κ. Βασίλη Κολώνα, Καθηγητή Αρχιτεκτονικής στο Πανεπιστήμιο Θεσσαλίας (Κοινωνική Ιστορία της Αρχιτεκτονικής και της Πόλης - Διαπολιτισμική Προσέγγιση) με θέμα “Η Ιταλική Αρχιτεκτονική στα Δωδεκάνησα, 1912-1943”.

Σάββατο 23 και Κυριακή 24 Σεπτεμβρίου

**Συμμετέχοντα κτίρια**

**1. Νέα Αγορά – Γενικά Αρχεία του Κράτους – Ν. Δωδεκανήσου
2. Ψαραγορά - Κέντρο Πληροφοριών Ανοικτών Πορτών 2017 (εντός Νέας Αγοράς)
3. Ακταίον
4. Περίπτερο Μουσικής
5. Δικαστήριο
6. Λέσχη Αξιωματικών \*
7. Κεντρικό Λιμεναρχείο Ρόδου
8. Πυροσβεστική Υπηρεσία Ρόδου
9. Ιερός Ναός Ευαγγελισμού
10. Γραφεία Ιεράς Μητρόπολης Ρόδου
11. Δημαρχείο Ρόδου
12. Περιφέρεια Νοτίου Αιγαίου
13. Ωδείο Δήμου Ρόδου
14. ΚΕΣΥΠ Ρόδου – Casa Corona
15. Elli Club (ισόγειο)
16. Ναυτικός Όμιλος Ρόδου**

Όλα τα συμμετέχοντα κτίρια των Ανοικτών Πορτών 2017 θα είναι ανοικτά το Σάββατο 23 και την Κυριακή 24 Σεπτεμβρίου από τις 11:00 έως τις 18:00.

\*Η Λέσχη Αξιωματικών λόγω συνεχούς λειτουργίας της θα είναι ανοικτή το Σάββατο 23 και την Κυριακή 24 Σεπτεμβρίου ώρες 10:00 – 12:00 και 17:00 – 18:00.

Τι άλλο μπορείτε να κάνετε στη διάρκεια των Ανοικτών Πορτών 2017

Για περισσότερες πληροφορίες παρακαλούμε να συμβουλευθείτε το Κέντρο Πληροφοριών των Ανοικτών Πορτών στην Ψαραγορά.

1. Η καθημερινότητα σε ένα “ζωντανό” μνημείο

Τα συμμετέχοντα κτίρια δεν είναι μόνο μνημεία μιας εποχής και παρελθοντικών καθεστώτων. Συνεχίζουν να χρησιμοποιούνται, έχοντας συχνά την ίδια ή παρεμφερή χρήση με την αρχική τους, και επομένως αποτελούν "ζωντανά" μνημεία και όχι μουσεία. Με αυτήν την έννοια η αρχιτεκτονική κληρονομιά στο Μανδράκι διαφέρει κατά πολύ από τα εξαιρετικά μνημεία στην παλιά πόλη.
Σε αρκετά συμμετέχοντα κτίρια θα προσφέρονται ξεναγήσεις και θα παρέχονται περαιτέρω πληροφορίες για τη λειτουργία τους:

• Στην Περιφέρεια Νοτίου Αιγαίου το Σάββατο 23 και την Κυριακή 24 Σεπτεμβρίου, ώρες 16:00 – 18:00, από τον Εντεταλμένο Περιφερειακό Σύμβουλο Νοτίου Αιγαίου, Πολιτισμού Δωδ/σου κ. Κάλλιστο Διακογεωργίου και
ώρες 11:30 – 13:30, από τον Εκτελεστικό Γραμματέα της Περιφέρειας Νοτίου Αιγαίου κ. Μιχάλη Τσουβαλά.

• Στο Δημαρχείο την Κυριακή 24 Σεπτεμβρίου, ώρες 12:00 – 14:00, από τον Πρόεδρο του Δημοτικού Συμβουλίου κ. Ευάγγελο Μανδρακό

• Στο Δικαστήριο το Σάββατο 23 και την Κυριακή 24 Σεπτεμβρίου, έναρξη στις 12:00 και ανά μια ώρα, από δικηγόρους της πόλης μας (Μαρία Ελίζα Θεοδώρου, Γεωργία Καρίκα, Μαργαρίτα Καρπαθάκη, Σεβαστιανό Κούρκουλο, Γιώργο Μηνά, Γιώργο Σωφρονά)

• Στα σκάφη του Λιμενικού Σώματος Ρόδου (πλωτό περιπολικό και ναυαγοσωστικό) στην είσοδο του λιμένα στο Μανδράκι, το Σάββατο 23 και την Κυριακή 24 Σεπτεμβρίου, ώρες 12:00 - 14:00

• Στον Ιερό Ναό Ευαγγελισμού, το Σάββατο 23 και την Κυριακή 24 Σεπτεμβρίου, ώρες 12:00 – 14:00, από θεολόγο – καθηγητή Β/θμιας Εκπαίδευσης.

• Στην Πυροσβεστική, το Σάββατο 23 και την Κυριακή 24 Σεπτεμβρίου, ώρες 11:00 – 18:00, – έκθεση πυροσβεστικών οχημάτων & επίδειξη από Aξιωματικούς της Υπηρεσίας.

• Στη Λέσχη Αξιωματικών το Σάββατο 23 και την Κυριακή 24 Σεπτεμβρίου, ώρες 10:00 – 12:00 και 17:00 – 18:00, από Aξιωματικό και αρχιτέκτονα του Στρατού.

• Στο Ναυτικό Όμιλο Ρόδου το Σάββατο 23 και την Κυριακή 24 Σεπτεμβρίου, ώρες 12:00 – 13:00, επίδειξη ιστιοπλοΐας και ξενάγηση από παράγοντες του Ομίλου.

• Στο Elli Club (ισόγειο), το Σάββατο 23 και την Κυριακή 24 Σεπτεμβρίου θα έχετε την ευκαιρία να διασκεδάσετε με μουσική της εποχής του ’30 και ’40.

2. Σχεδίασε τη δική σου πόλη! Εργαστήρια για παιδιά 6 -12 ετών

Μάθε πως μπορείς να φτιάξεις τη δική σου πόλη την Κυριακή 24 Σεπτεμβρίου σ' ένα από τα τρία εργαστήρια για τους μικρούς μας φίλους στον πρώτο όροφο του Ακταίον. Τα εργαστήρια θα ξεκινήσουν στις 11:30, 12:30 και 13:30 και θα έχουν διάρκεια 45 λεπτών έκαστο. Οι καλύτερες δημιουργίες θα βραβευτούν από τη Διεύθυνση Α/θμιας και τη Διεύθυνση Β/θμιας Εκπαίδευσης Δωδεκανήσου.

3. Φωτογραφίες και νέες μνήμες

Η Λέσχη Ερασιτεχνών Φωτογράφων Ρόδου CRoP, μας καλεί να συμμετάσχουμε σε ένα ευχάριστο φωτογραφικό παιχνίδι! Κατά τον περίπατο μας στο Μανδράκι φωτογραφίζουμε γωνίες, λεπτομέρειες, χρώματα των μνημείων μας. Ανεβάζουμε τις φωτογραφίες στα μέσα κοινωνικής δικτύωσης με τα hashtag [#crophotos2017](https://www.facebook.com/hashtag/crophotos2017?source=feed_text&story_id=1277618079015416)[#opendoors2017](https://www.facebook.com/hashtag/opendoors2017?source=feed_text&story_id=1277618079015416) Οι φωτογραφίες θα προβληθούν το Σάββατο, 23/9 στη Νέα Μαρίνα Ρόδου, από τις 18.30 στην Ψηφιακή Έκθεση Φωτογραφίας «CRοP2». Εσείς βέβαια να συνεχίσετε να ανεβάζετε τις φωτογραφίες σας και την Κυριακή γιατί στη συνέχεια θα δημιουργηθεί βίντεο με όλες τις φωτογραφίες. Ελάτε να αποτυπώσουμε την ιστορία και να δημιουργήσουμε νέες μνήμες στο «Σκηνικό της Εξουσίας».

4. Κλείσιμο Πορτών μετά μουσικής

Την Κυριακή 24 Σεπτεμβρίου, ώρες 17:00 – 18:00, η Φιλαρμονική Ρόδου θα ρίξει την αυλαία των Ανοικτών Πορτών 2017 με μουσική παρέλαση στο Μανδράκι και στα συμμετέχοντα κτίρια.

Οι Ανοικτές Πόρτες 2017 είναι μια πρωτοβουλία της Rhodes International Culture & Heritage Society και η εκδήλωση είναι συνδιοργάνωση της RICHeS με την Περιφέρεια Νοτίου Αιγαίου, το ΔΟΠΑΡ και τα Γενικά Αρχεία του Κράτους - Ν. Δωδεκανήσου.

Χορηγοί: Calceis Pennatis, Data System, Electra Palace Hotel, Lindos Blu & Lindos Mare Hotel, Ακταίον, Sentido Apollo Blue & Apollo Beach Hotel, Elli Restaurant - Beach Bar, Aegean Airlines, Dodekanisos Seaways, Semiramis City Hotel, Κέντρο Ξένων Γλωσσών EURO EXELIXIS, Οργάνωση Εκδηλώσεων “Eventions”, S. Nikollis Historic Boutique Hotel, ΟΙΝΟΘΗΚΗ ΕΜΕRY

Χορηγοί επικοινωνίας: Ραδιόφωνο Λυχνάρι, Η ΔΗΜΟΚΡΑΤΙΚΗ, Η ΡΟΔΙΑΚΗ, RodosEvents, Ημερολόγιο Εκδηλώσεων, Λωτός

Με εκτίμηση,

Ειρήνη Τόλιου
Προϊσταμένη
ΓΑΚ Αρχείων Ν. Δωδεκανήσου
Γρ. 13 - Νέα Αγορά
ΤΚ 85131 - Ρόδος
Τηλ. : 2241023706 - 2241023055
fAX: 2241023706
http://gak.dod.sch.gr